Ángela García Rives

Ángela Rafaela Ana García Rives (Madril, 1891ko ekainaren 2a – ibidem, 1968aren ondoren) Espainiako lehen emakume liburuzaina eta artxibozaina izan zen, 1913an oposizioetara aurkeztu ondoren Artxibozain, Liburuzain eta Arkeologoen Kidegoko Ofizialen 3. graduan sartu zenean lortua.

 Bizitza 
Artxibo lanetan lan egindako familia batean jaio zen. Aita Senatuko artxibozain-liburuzaina izan zen. Batxilergoa ikasi zuen Cisneros kardinalaren Institutu Orokor eta Teknikoan, bere haurrideak bezala. Gero, Magisteritza ikasi zuen Madrilgo Eskola Normalean, eta Gor-mutuen eta Itsuen Elkargo Nazionalean zabaldu zituen ikasketak. Filosofia eta Letretan lizentziatu zen Madrilgo Unibertsitate Zentralean eta Historia saileko Sari Berezia lortu zuen 1912an. Doktoretza sari bereziarekin lortu zuen 1917an, Fernando VI.a eta Barbara Portugalgoa (Barbara Bragantzakoa) errege-erreginei buruzko tesiarekin.

 Lan ibilbidea 
1913an Artxibozain, Liburuzain eta Arkeologoen Kidegoan sartu zen lehen emakumea izan zen. 91 postulatzaile aurkeztu ziren oposizio-probetara, 26 gainditu zituen eta bera izan zen emakume bakarra aurkezten eta gainditzen, gainera. 1914an Gijongo Jovellanos Liburutegi Publikoan eta Alcalá de Henaresko Artxibo Nagusian aritu zen. Handik hilabete gutxira, 1914ko uztailean, Espainiako Liburutegi Nazionalean (BNE) sartu zen lehiaketa bidez, eta 46 urtez egon zen bertan, 1961eko ekainaren 12an erretiroa hartu zuen arte.

1948an, 34 urtez zerbitzuan egon ostean eta 1930etik bitarteko izendapena jaso ostean, katalogazioburu izendatu zuten BNEn. Bere kudeaketan, katalogaziorako eta katalogoa antolatzeko araudiari buruzko argitalpen ugari egin ziren.

Angela García Rivesek hauxe esan zuen:Gure artean ez da ohikoa emakumeek zientzia-lanak egitea eta argitaratzea. Literaraturan ere oso arraro eta salbuespenez egiten dituzte. Are gutxiago, doktore-borlak, buru bizardunen antzinako ondare, buru emeak estaltzea, non gehienetan gala arinagoak izaten diren.

 Harremanak 
Madrilgo Unibertsitate Zentralean Filosofia eta Letrak ikasten ari zela, Marqués del Saltillo eta Claudio Sánchez Albornoz izan zituen ikaskide. 1914an BNEra joan zenean, Manuel Machado izan zuen lankide.

 Aintzatespenak 

 1962an Alfontso X.a Jakitunaren Ordena Zibilaren Enkomienda eman zitzaion.

 Erreferentziak 

 Kanpo estekak 

Kategoria:Madrildarrak
Kategoria:Espainiako liburuzainak
Kategoria:Emakume liburuzainak